Bendt Bendtsen (KF), 2003-11-20:
Jeg vil gerne sige til hr. Keld Albrechtsen, at jeg er uenig i, at det her giver massive huslejestigninger.
Det er jeg uenig i.
Lad os nu få gennemregnet de eksempler, som kan blive stillet op.
Jeg har tilkendegivet, at ministeriet selvfølgelig har regnet på, hvad investeringer på 250.000 kr. i en lejlighed vil betyde over en årrække med det regelsæt, vi har i dag, hvor der er 4-års-støtteperiode, hvor der er
9-års-støtteperiode, og hvor vi har det nye, der kommer til at gælde for det her område.
Nu er det jo sådan, at regeringen har et mål om at skaffe det her provenu, men vi har en udvalgsbehandling, hvor der kan blive stillet spørgsmål, og der kan være nogle ting, der kan risikere at blive ændret.
Det er jo før set, at en regering undervejs stiller et ændringsforslag til et lovforslag, og jeg vil da heller ikke afvise i dag, at der kunne være et eller andet, vi skulle regulere.
Det betyder ikke, at jeg står her fra talerstolen og siger farvel til et stort provenu, men det kan jo godt være, at vi under udvalgsbehandlingen finder ud af, at der er et enkelt sted, hvor det ene eller det andet skal rettes.
Det vil jeg da aldrig afvise.
Det vil være uklogt for en minister at afvise, at der ikke kan rettes på et lovforslag, hvis der er et eller andet, de partier, der deltager i udvalgsbehandlingen, finder.
Så til hr. Lars Kramer Mikkelsen: Det er jo lidt af det samme.
Nu tror jeg, det var hr. Lars Kramer Mikkelsen, der sagde noget for noget, eller noget for nogen tror jeg man siger i Socialdemokratiet en gang imellem.
Jamen det er da muligt, at man som ejer bare skal blive siddende og lade det hele falde ned om ørerne på en, og så kommer staten og betaler pengene for at få det op at stå igen.
Er det et sundt princip?
Jeg mener faktisk, at frivillighedsprincippet stiller det offentlige noget bedre, end de gamle regler gør.
Jeg lægger ikke skjul på, at der er en besparelse i det her forslag.
Danmarks statistik som hr. Niels Helveg Petersen, men det er uden tvivl helt korrekt, når man taler om, at der er en øget beskæftigelse i byggebranchen.
Jeg er utrolig glad for, at vi i denne regering har fået så mange tilsagn ind.
Jeg er godt klar over, der er noget ketchup, vi fik i det, fordi der var lagt op til, der skulle komme noget, men vi må da glæde os alle sammen over det, selv hr. Morten Homann, som gerne ville have været med i den her brede aftale, men alligevel manglede modet.
Så til hr. Morten Homann: Jeg forventer, at der kommer en aftale på området, og hvis jeg ikke får den, så har jeg en ny situation, som jeg tager mig af, men jeg vil hverken udstede garantier, kræve beslaglæggelse eller noget som helst omkring det forhold her.
Jeg forventer, at vi får et forhandlingsresultat på det her område.
Får vi ikke det, så er der en ny situation, som jeg er nødt til at forholde mig til.
Så kan man spørge: Hvad vil ministeren så?
Vil man så overføre nogle af de penge, der kommer ind til Hypotekbanken, eller andet?
Det vil jeg overhovedet ikke i dag bevæge mig ind i.
Jeg vil blot sige, at vi har et forslag her, der på mange områder i vores optik deregulerer, gør det nemmere, og så føler vi faktisk, at de ejere af ejendomme, som har fået byfornyelse gennem mange år, faktisk skal til at betale noget mere for at få renoveret deres ejendomme.
Vi føler faktisk også, at det har været ufattelig indviklet, men nu står vi altså med den garanti, at det er lejelovgivningens regler, der kommer til at gælde fremover.